Vigiliarum nulla apud nos agitur nisi quæ propriam missam habet in libro Sacramentorum, ut vigilia Natalis Domini, vigilia Paschæ, vigilia Ascensionis, vigilia Pentecostes, vigilia sancti Johannis Baptistæ, Apostolorum Petri et Pauli, Laurentii, Assumptionis sanctæ Mariæ, Mathæi evangelistæ, Simonis et Judæ, Omnium Sanctorum, Andreæ apostoli. Verum quatuor priores quo ordine fiant supra dictum est. § In vigilia apostolorum Petri et Pauli, si tamen privata die acciderit, missa minor est de sancto Irenæo et de sancto Leone; collectæ sub una conclusione dicuntur, ac deinde sequuntur illæ pro defunctis. At si in dominica evenerit, quia tunc quatuor missæ habentur, ea scilicet de sancto Irenæo et de sancto Leone, et ea de vigilia et ea de sancto Johanne et ea de dominica, quæ potissimum cantari debeat, in capitulo vel extra, cum majoribus tractandum est; rationale tamen nobis videtur ut, quoniam matutini fiunt de sancto Johanne, conveniret quod major missa cantaretur de sancto Johanne, minor autem de vigilia, et dicerentur collectæ de vigiliis, et dicerentur collectæ de sanctis quorum festa eo die aguntur et illa de dominica. Porro missa de dominica in sequentis hebdomadæ diebus festivitate carentibus plenarie cantabitur. Illis assimilatur vigilia sancti Laurentii et sancti Mathæi et sancti Andreæ et apostolorum Simonis et Judæ. § Aliæ vero vigiliæ sanctæ Mariæ et Omnium Sanctorum apud nos æquales sunt. Nam in vigilia sanctæ Mariæ, ad minorem missam, quæ de sancto Eusebio dicitur, (204) post primam collectam de sancto sequuntur illæ quæ debent dici privatis diebus ad majorem missam, illa tamen de vigilia non dicitur; ideo autem ad minorem missam præfatæ collectæ dicuntur quia ad majorem missam ea tantum de vigilia dicitur. Ad majorem missam infantes omnes revestiuntur; quinque luminaria accenduntur; tres juvenes revestiuntur ut in duodecim lectionibus. Ad orationem quæ fit ante missam, super formas nemo prosternitur. Ante missam omnia signa pulsantur. Chorus [ab] hebdomadario cum cappa regitur. Sacerdos cum solemnibus ornamentis cantat missam; subdiaconus [cum] tunica legit epistolam; diaconus vestit dalmaticam; qui cantant responsorium et qui alleluia, si est dominica, cappis induuntur, incipiente subdiacono epistolam; ubi cantaverint, cum hebdomadario in medium chori vadunt. Ad offerendam unus vadit. Ad canonem missæ nullus prosternitur super formas. Post missam fit oratio ad nonam, ut in duodecim lectionibus. Ipsa quoque nona canitur ut in duodecim lectionibus. Hoc eodem modo fit et vigilia Omnium Sanctorum ob venerationem sancti Benigni. § Excipitur sane vigilia Epiphaniæ; de qua etsi missa cantatur, tamen non jejunatur; et hoc proinde quia missa ipsius authentica non est; sed usus ubique pene obtinuit ut cantetur. Similiter etiam vigilia sancti Mathæi non est de authenticis, sed tantum jejunatur in eadem. Missa canitur de quibus dicitur. § Sane iis vigiliis leguntur in refectorio expositiones evangeliorum, ut de vigilia Nativitatis si in dominica evenerit, de vigilia Paschæ, de vigilia Ascensionis, de vigilia Pentecostes, de vigilia sancti Johannis, de vigilia Petri et Pauli, de vigilia sancti Andreæ. De aliis vigiliis nequaquam.